壽黄運使
作者：度正
朝代：宋

paragraphs: 南海之中三神山，高出天宇超人寰。
上有神仙百萬宅，瓊欄瑶楯相回還。
四方鱗鱗中傑觀，不知誰氏當中間。
或云黄帝之後已百世，雲仍詵詵褒衣博带千官班。
向來山澤癯，晦伏潛深灣。
是家老仙伯，下顧目所瞷。
中夜舞鸞鳳，明朝排天關。
自從放出一頭地，長江大河聲潺湲。
東皇回蹕鼓萬象，和氣襲人春初頒。
雲裾霞珮來何所，巍峩步趨貌則閑。
生香馥郁浮四座，得未曾有天非慳。
至人之子飫芳味，欲揭北斗高莫攀。
丹霄爭看來驛騎，衮衣直上承天顔。
上論唐虞開稷契，下及草野兼庸孱。
嗣德之繼發餘響，未必政爾詩書刪。